Ixef amezwaru: Awal ɣef ungal yiwet n tewsit tamaynut teṭṭef amḍiq ameqqran di tsekla taqbaylit. Tawsit-a d ungal, tebda deg useggas n 1940 s ufus n Belɛid at Ɛli, i iɛerḍen ad yaru ungal i tikkelt tamezwarut s tutlayt taqbaylit, Salḥi M.A yenna-d: Belɛid at Ɛli, nezmer ad d-nini netta i d anagal amezwaru s tutlayt taqbaylit. Yura-d ungal isemma-as lwali n udrar, aneggaru-a yesɛa kra n limarat neɣ tulmisin i t-yerran d ungal, akkeni d-yenna Salḥi M.A:  ungal-a yesɛa teɣzi n tsiwelt d unagraw n yiwudam ara t-yerren d ungal 16.